Danske statsborgere kan være blevet frataget kontanthjælpen og sat på integrationsydelse i strid med EU-retten.

Det erkender udlændingeminister Inger Støjberg (V) ifølge Politiken.

Forud for et samråd i Folketinget tirsdag skriver udlændingeminister Inger Støjberg, at integrationsydelsen på det punkt giver anledning til "tvivl".

- For så vidt angår opholdskravets anvendelse i forhold til danske statsborgere (...) kan det give anledning til tvivl om, hvorvidt de pågældende er berettiget til uddannelses- eller kontanthjælp eller til integrationsydelse, skriver hun ifølge Politiken i et svar til Folketinget.

Siden juli er over 1100 danskere sat på den langt lavere integrationsydelse, fordi de ikke har boet i Danmark i mere end syv af de seneste otte år.

I september kom det frem, at det ifølge en EU-dom fra 2013 ikke var lovligt at fratage statsborgere sociale ydelser på grund af manglende tilknytning til hjemlandet med henvisning til et såkaldt bopælskrav.

I stedet skal der foretages en konkret vurdering, hvor man også medtager forhold som skolegang, familie og økonomi.

Men i en lang række tilfælde, hvor danske statsborgere er sat på integrationsydelse, er det ikke sket.

Det er endnu uvist, i hvilket omfang regeringen vil ændre reglerne.

Men Støjberg skriver ifølge Politiken, at man er "indstillet på at se på, hvordan der fra Udlændinge-, Integrations- og Boligministeriets side kan ydes vejledning til myndighederne til brug for behandlingen af sager af den nævnte karakter."

/ritzau/